– Han hadde visst et rulleblad før han kom hit, beretter hotelldirektør Ole Martin Opitz.

Den kriminelle løpebanen til væren besto i å skremme folk opp og løpe etter dem, fortsetter hotelldirektøren.

Forsøkte døren først

Da den aggressive væren ankom hotellet, prøvde den først å komme seg inn i hotell-resepsjonen via de automatiske skyvedørene.

Men den oppmerksomme resepsjonisten stengte dørene fort.

Det hjalp imidlertid ikke. Væren gikk sporenstreks til angrep på vinduet.

Respesjonisten løp til kjøkkenet for å skaffe forsterkninger til å håndtere det ville dyret som stanget på bygningen.

Da resepsjonisten og forsterkningene, hotelldirektør Opitz og kjøkkensjefen, kom tilbake – hadde væren stanget seg gjennom vinduet.

Men til liten nytte. Væren sto fast med hodet gjennom.

– Vi fikk den løs, lagt den i bakken, og bandt den slik at den ikke skulle gjøre med skade. Så fikk vi tak i et tau til, og bandt væren fast til et tre ved parkeringsplassen. I sikker avstand fra gjester, forteller Opitz.

Ole Martin Opitz etter at væren som stanget seg gjennom vinduet var blitt nøytralisert.

Væren bukket under

De ringte litt rundt for å få tak i værens eier, og lyktes fort. Bonden som eier dyret hadde leitet etter det siden søndag. Ryktet om både eieren og beistet hadde gått i nærområdet.

– Bonden mente væren ikke var helt i vater, tok ingen sjanser, og avlivet den på stedet.

– Med hva?

– Han hadde med seg en rifle.

Væren hadde tatt rennefart fra omlag ti meter og stanget seg gjennom tre lag med glass. Likevel, hodet på beistet var uskadd.

Hotellet vil nå forsøke å få stoppet ut hodet til dyret.

– Vi har lyst å henge hodet på veggen, som et minne, sier Opitz.

På menyen?

– Og resten av væren havner gjerne på matbordet?

– Nei, den står ikke på menyen hos oss i alle fall.

Skadeverket til væren blir en forsikringssak, melder Opitz.

– Det regnes vel da som en naturskade?

– Vi må nesten kalle det for noe slikt, men for forsikringsselskapet var dette noe helt nytt.

Væren har to eiere. Han som ikke skjøt den, Knut Tveit, sier at han ikke vet hva som feilte væren.

– Det er sånt som skjer. Av og til får de en «byge», og av og til er noen av dem ikke skrudd helt riktig sammen, sier Tveit.

Væren var en av omlag 20 villsauer, som går på inngjerdet utmarksbeite hele året.